Gedagte vir die dag: Geloof is die beste medisyne teen bekommernis - Maroela Media
Lees: Matteus 6:25–34
Jesus het goed geweet dat die meeste mense onder bekommernis gebuk gaan. In sy Bergpreek verseker Hy die mense wat na Hom kom luister het dat hulle hulle nie hoef te bekommer oor hulle lewe, kos of klere nie. Bekommernis sal hulle immers niks help nie. Gelowiges het die versekering dat God vir hulle sal sorg soos Hy vir die gras en die blomme van die veld en vir die wilde diere sorg. Hy weet immers van elke ding wat ons nodig het.
Die sielkundiges waarsku dat bekommernis 'n gewoonte kan word. Besluit dus sommer nou om op te hou daarmee. Gelowiges hoef hulle nie oor die dag van môre te bekommer nie. Jy kan gerus maar 'n lysie maak van al jou bekommernisse en 'n streep deur elkeen trek. As jy jouself weer betrap dat jy bekommerd is, praat met God daaroor. Gooi jou bekommernisse na God se kant toe, skryf Paulus aan die gemeente in Filippi – Hy sál vir jou sorg. (Fil 4:6). Eintlik is dit onmoontlik vir geloof en bekommernis om saam in een ruimte te bestaan – as jy steeds 'n kommerkous bly, gaan bely jou sonde en volg Martin Luther se raad: 'Pray, and let God worry!'
Here, help my asseblief om op te hou om my onnodig te bekommer, omdat ek glo dat U vir my sal voorsien en vir my sal sorg.
Ja ek stem dat oormatige bekommernis onvanpas is vir 'n Christen. Maar die skrywer kan tog meer deeglik na die teks kyk en bepaal dat dit in die konteks eintlik praat van 'n ander era, die Messiasryk, wat na die wederkoms sal geld. Dan gaan mense inderdaad uit die hemel onderhou word en sal AL ONS AARDSE BEHOEFTES elke dagvoorsien word. Die Messiasryk was met Jesus se eerste koms ophande, maar is uitgestel toe Israel vir wie Hy in die eerste plek gekom het, Hom verwerp het.